
Text rozhodnutia
Súd: Krajský súd Banská Bystrica Spisová značka: 41Cob/136/2018 Identifikačné číslo súdneho spisu: 6117203126 Dátum vydania rozhodnutia: 19. 09. 2018 Meno a priezvisko sudcu, VSÚ: JUDr. Daniela Maštalířová ECLI: ECLI:SK:KSBB:2018:6117203126.1 Uznesenie Krajský súd v Banskej Bystrici, ako súd odvolací, v senáte zloženom z predsedníčky senátu JUDr. Daniely Maštalířovej a členiek senátu JUDr. Aleny Križanovej a JUDr. Miroslavy Púchovskej, v právnej veci obchodnej spoločnosti GEO Sebechleby s.r.o., so sídlom Svätotrojičné námestie 20, 963 01 Krupina, IČO: 36 869 961, zapísanej v Obchodnom registri Okresného súdu Banská Bystrica, oddiel Sro, vložka č. 19145/S, o návrhu navrhovateľa X. X., V. T. XX, XXX XX X., o zosúladenie údajov, o odvolaní spoločníka CEE ENERGY ApS, Ogasvej 40, 2950 Vedbaek, Dánske kráľovstvo proti uzneseniu Okresného súdu Banská Bystrica č.k. 64Exre/11/2017-114, Sro 19145/S zo dňa 9. apríla 2018, takto r o z h o d o l : Odvolanie spoločníka CEE ENERGY ApS, Ogasvej 40, 2950 Vedbaek, Dánske kráľovstvo o d m i e t a . o d ô v o d n e n i e : 1. Okresný súd Banská Bystrica uznesením č.k. 64Exre/11/2017-114, Sro 19145/S zo dňa 9. apríla 2018 v Obchodnom registri Okresného súdu Banská Bystrica, oddiel Sro, vložka č. 19145/S, v zapísaných údajoch obchodnej spoločnosti GEO Sebechleby s.r.o., so sídlom Svätotrojičné námestie 20, 963 01 Krupina, IČO: 36 869 961 (ďalej len „obchodná spoločnosť“) vymazal štatutárny orgán - konateľa X. X., bytom V. T. XX, XXX XX X., U. G., nar. XX.XX.XXXX, r.č. XXXXXX/XXXX, so vznikom funkcie 03.11.2010 a skončením funkcie 04.11.2016. 2. Svoje rozhodnutie súd prvej inštancie odôvodnil tým, že z listín predložených navrhovateľom považoval za preukázané, že písomným úkonom zo dňa 31.10.2016 obchodnej spoločnosti oznámil, že sa týmto vzdáva funkcie konateľa obchodnej spoločnosti a súčasne považoval za preukázané, že pravosť podpisu navrhovateľa na tejto listine bola osvedčená dňa 31.10.2016 notárom JUDr. Milošom Kaanom, Notársky úrad Bratislava. Podľa poštového podacieho lístku zo dňa 31.10.2016,podacie číslo G. súd prvej inštancie mal za preukázané, že dňa 31.10.2016 bola na poštovú prepravu prijatá zásielka, ktorej odosielateľom bol X. X. a adresátom obchodná spoločnosť. Na výzvu súdu prvej inštancie zo dňa 18.09.2017, doručenú dňa 11.11.2017, ktorou súd prvej inštancie vyzval obchodnú spoločnosť na predloženie potvrdenia o prijatí vzdania sa funkcie konateľa X. X. a na oznámenie, či a kedy sa odo dňa doručenia vzdania sa funkcie konateľa konalo valné zhromaždenie spoločnosti, obchodná spoločnosť nereagovala. Pri posudzovaní momentu, kedy bolo vzdanie sa funkcie doručené, súd prvej inštancie vchádzal z ustanovení Poštových podmienok k poštovým službám, ktoré podľa zákona č. 324/2011 Z.z. o poštových službách v znení neskorších predpisov poskytuje Slovenská pošta, a.s. a v ktorých sa za včasnú dopravu zásielky vnútroštátneho styku, ktorá spĺňa stanovené zasielacie podmienky považuje u listov druhej triedy odovzdanie zásielky najneskôr druhý pracovný deň po dni podania zásielky. Z predloženého podacieho lístka mal súd prvej inštancie za preukázané, že zásielka bola podaná na pošte v pondelok dňa 31.10.2016, do dispozície adresáta sa dostala najneskôr druhý pracovný deň po podaní, t.j. vo štvrtok 03.11.2016, keďže utorok 01.11.2016 bol štátny sviatok, a teda deň 03.11.2016 sa považuje za deň doručenia vzdania sa funkcie konateľa X. X.. 3. Vzhľadom na to, že konateľ spoločnosti X. X. sa vlastnoručne podpísanou listinou dňa 31.10.2016 vzdal funkcie konateľa a účinky doručenia tejto listiny nastali dňa 03.11.2016 a spoločnosť nepreukázala, že do troch mesiacov od doručenia vzdania sa funkcie zasadlo valné zhromaždenie spoločnosti, ako orgán oprávnený vymenovať nového konateľa spoločnosti, od prvého dňa nasledujúceho po uplynutí tejto lehoty, teda odo dňa 04.11.2016 bolo účinné vzdanie sa funkcie konateľa X. X.. Keďže do obchodného registra sa zapisuje pri štatutárnom orgáne po skončení funkcie deň skončenia funkcie, súd prvej inštancie v zapísaných údajoch obchodnej spoločnosti vykonal výmaz zapísaných údajov konateľa X. X. spolu s uvedením dňa skončenia funkcie. 4. Podaním doručeným súdu prvej inštancie dňa 10.08.2018 spoločník obchodnej spoločnosti CEE ENERGY ApS, Ogasvej 40, 2950 Vedbaek, Dánske kráľovstvo (ďalej len „spoločník“) vyjadril svoj nesúhlas s výmazom X. X. z funkcie konateľa spoločnosti GEO Sebechleby s.r.o., Svätotrojičné námestie 20, 963 01 Krupina, IČO: 36 869 961, nakoľko nebolo zvolané valné zhromaždenie obchodnej spoločnosti a preto nebolo možné odvolať konateľa. Žiadal o navrátenie do pôvodného stavu. Odvolací súd uvedené podanie posúdil podľa jeho obsahu ako odvolanie proti napadnutému uzneseniu súdu prvej inštancie podľa ust. § 124 ods. 1 zákona č. 160/2015 Z.z. Civilný sporový poriadok (ďalej len „CSP“). 5. Krajský súd v Banskej Bystrici, ako súd odvolací, podľa § 34 zákona č. 160/2015 Z.z. Civilný sporový poriadok (ďalej len „CSP“) dospel k záveru, že odvolanie spoločníkom bolo podané neoprávnenou osobou, a preto podľa § 386 písm. b) CSP odvolanie spoločníka proti napadnutému uzneseniu súdu prvej inštancie odmietol. 6. Podľa § 2 ods. 1 zákona č. 161/2015 Z.z. Civilný mimosporový poriadok (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 292 ods. 1 a 2 CMP účastníkmi konania o zosúladenie údajov sú navrhovateľ, zapísaná osoba a osoba, ktorej údaje majú byť do obchodného registra zapísané alebo z obchodného registra vymazané. Každý, kto osvedčí právny záujem, môže navrhnúť, aby ho registrový súd pribral ako účastníka do konania. Registrový súd o tom vydá uznesenie. 8. Podľa § 386 ods. 1 písm. b) CSP odvolací súd odmietne odvolanie, ak bolo podané neoprávnenou osobou. 9. Podľa citovaného § 292 ods. 1 a 2 CMP účastníkmi konania o zosúladenie zápisu údajov v obchodnom registri sú navrhovateľ, zapísaná osoba, osoba, ktorej údaje majú byť do obchodného registra zapísané, ako aj každá osoba, ktorá osvedčí právny záujem a podá návrh, aby ju registrový súd pribral ako účastníka konania. Z uvedeného vyplýva, že spoločník obchodnej spoločnosti nie je účastníkom konania o zosúladenie údajov. Z právnej úpravy citovaného ustanovenia ďalej vyplýva, že účastníkom konania môže byť aj každá osoba, ktorá osvedčí právny záujem a podá návrh, aby ju registrový súd pribral ako účastníka konania. V danom prípade spoločník CEE ENERGY ApS, Ogasvej 40, 2950 Vedbaek, Dánske kráľovstvo takýto návrh na registrový súd nepodala z tohto dôvodu odvolací súd dospel k názoru, nie je účastníkom konania o zosúladenie zápisu údajov v obchodnom registri tak, ako to definuje zákon v ust. § 292 CMP. Odvolací súd preto dospel k záveru, že odvolanie spoločníkom proti napadnutému uzneseniu súdu prvej inštancie, ktorým vykonal výmaz zapísaných údajov konateľa X. X. s uvedením dňa skončenia jeho funkcie bolo podané neoprávnenou osobou. 10. Z vyššie uvedených dôvodov odvolací súd odvolanie spoločníka, ako podané neoprávnenou osobou podľa ust. § 386 písm. b) CSP odmietol. 11. Uznesenie bolo jednohlasne schválené členmi odvolacieho senátu. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 písm. a/ až c/ CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) CSP (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie ( § 422 ods. 1 a 2 CSP). Dovolanie len proti dôvodom rozhodnutia nie je prípustné (§ 423 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2018:6117203126.1 (dáta aktuálne k 12. 11. 2026). Záväzné je znenie zverejnené súdom.




